**O singură-ntrebare**

*Gabriela Mimi Boroianu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

O singură-ntrebare

Secatu-mi-a privirea de când tot cată-n zări

Și buzele-s crăpate rostind fără-ncetare,

Din ziuă până-n noapte, aceleași dulci chemări

Ce se topesc cu toate-ntr-o singură-ntrebare.

Pe unde-ți umblă pașii, prin care galaxii,

Răspunsuri căutând, drumul de-ai rătăcit,

Tu, cavaler al nopții cu plete sidefii

Când dragostea-ai la mine, de ce n-ai mai venit?

Ți-ai așezat iubirea în suflet feciorelnic,

Precum o pâine apoi lăsat-o-ai la dospit

Plecând uitat-ai glasul ce te-adora sfielnic

Și-n tine-ntrezărea speranța la-mplinit!

Ascultă orologiul, bătaia-i pe sfârșite

Căci timpul și-a gătat clipele pentru noi

Găsește drumu-odată cu palmele-ofilite

Și-aprinde iar lumina în ochi ce clipesc goi.

Adună-n pumn, timid, susurul de izvor,

Să mi-l așezi pe buze, să pot să-ți mai vorbesc,

Cât viața mai pâlpâie și-n piept ca un fior

Se împletesc cuvinte-ntr-un tainic "te iubesc"!

de Gabriela Mimi Boroianu

16.02.2016